
Mintaillesztési módszerek vizsgálata absztrakt szintaxisfákon

Egy program szintaktikus helyessége nem ad semmiféle garanciát arra, hogy a kód szemantikailag is helytáll. A szemantikus helyesség bizonyítása nehéz feladat, és általában (egyes alkalmazási területektől eltekintve) nem éri meg a belefektetett időt és energiát. Emellett a kódok komplexitása nehézkessé teszi a hibakeresést, és ez nagyban befolyásolja a programozók produktivitását. Ráadásul az a tendencia figyelhető meg, hogy az idő múlásával a kódbázisok mérete is nő. Többek között ez az oka, hogy egyes vállalatoknak megéri olyan eszközöket vásárolni, melyek statikus analízist hajtanak végre a kódjaikon. Az eszköz által talált hibák javításával megspórolható az az idő, amit ezek manuális keresésével kellene tölteni.
A C++ egyik legszéleskörűbben használt könyvtára a Standard Template Library (STL). Emiatt meglepő, hogy az ehhez kapcsolódó tipikus hibák kiszűrésére jelenleg csupán erősen korlátos eszközök érhetőek el. A dolgozatomban az STL statikus elemzésén keresztül mutatok be egy új módszert az absztrakt szintaxisfán való mintaillesztésre. A dolgozat mögött egy működő implementáció is áll, aminek egy változatát már használják a kutatást támogató ipari partnernél, az Ericssonnál, valamint a megoldásaim egy része bekerültek a nyílt forráskódú Clang rendszer kódbázisába is.



